Գրականության մեջ ընդունված է կարծել, որ Խոսրով I Մեծը իշխել է մինչև 216 թ-ը, որից հետո Մեծ Հայքի թագավորության գահին բազմել է Տրդատ անունով նրա որդին, որին էլ սովորաբար կոչում են Տրդատ II: Իմ ուսումնասիրությունները, սակայն, չեն հաստատում այս հանգամանքը: Իրոք, վերջին հետևությունը հիմնված է ըստ էության միայն Դիոն Կասսիոսի մի քանի, ինչպես նաև Զոնորասի մեկ հաղորդման վրա և բացարձակապես անտեսում է բազմաթիվ ու մանրամասն այն տեղեկությունները, որոնք առկա են հայկական աղբյուրներում ի դեմս Մովսես Խորենացու և Դավիթ Հռոմեացու[2] երկերի, որոնցում հստակորեն խոսվում է Խոսրով I Մեծի գործունեության մասին մինչև 253 թ-ը: